Wisselvallige weer laat vissers met hande in hare | Netwerk24
Wisselvallige weer laat vissers met hande in hare
01 November 2019 08:21
Die Brandvlei-hengelklub het die afgelope Saterdag sy voorlaaste kompetisie vir die jaar gehou. Die hengelaars is Dirk Lourens, Lourista de Jongh, Peppie van Tonder en Megan van Graan. Die wisselvallige weer het die visse moeilik laat byt. Foto:
Die Brandvlei-hengelklub het 26 Oktober sy voor­laas­te kompetisie vir die jaar gehou.
Dié kompetisie het by die Brandvleidam plaas­gevind en die wisselval­lige weer het dit vir die deelnemers moeilik ge­maak.
Die visse was baie onaktief en die geleent­hede om ’n vis te vang, was moeiliker as gewoonlik.
Die hoogtepunt van die kompetisie was twee babers van 5.22 kg en 4.72 kg wat deur Dirk Lourens en Peppie van Tonder gevang is. Lourens en Van Tonder het dan ook in hulle onderskeie kategorieë as wenners weggestap.
Lourens is as die algehele wenner gekroon en Van Tonder het die beste in die meesters­afdeling gevaar.
Sparkie Barendse was tweede in die A-sone en het die swaarste witvis vir die dag ingeweeg. Johan Coetzee het met die derde prys in sy kategorie weggestap.
In die B-sone was Lourista de Jongh tweede en is ook aangewys as die beste vrouehengelaar vir die dag. Johan Smith het met die derde plek in hierdie kategorie weggestap. Megan van Graan was die wenner in die junior afdeling.
In hierdie stadium is daar ’n klein punteverskil op die algehele telbord, met die laaste kompetisie wat 16 November by die Paarldam gaan plaasvind.
Die hengelaars wat tans voorloop, is Johan Coetzee, Jacques van Graan en Jean Wilmot.